57.

La secțiunea B, capitolul J se înlocuiește cu următorul text: „CAPITOLUL J – APROBAREA ORGANIZAȚIEI DE PROIECTARE 21.B.430 Procedura de certificare inițială (a) La primirea unei cereri de eliberare inițială a unei aprobări de organizație de proiectare, autoritatea competentă verifică dacă solicitantul îndeplinește cerințele aplicabile. (b) Cel puțin o dată în timpul investigației pentru certificarea inițială se convoacă o reuniune cu șeful organizației de proiectare, pentru a se asigura faptul că persoana respectivă își înțelege rolul și responsabilitatea. (c) Autoritatea competentă înregistrează toate constatările emise, acțiunile de încheiere, precum și recomandările pentru eliberarea aprobării de organizație de proiectare. (d) Autoritatea competentă confirmă în scris solicitantului toate constatările făcute în cursul verificării. Pentru certificarea inițială, trebuie efectuate, într-un mod considerat satisfăcător de autoritatea competentă, toate acțiunile corective care se impun în urma constatărilor, pentru ca aprobarea de organizație de proiectare să poată fi eliberată. (e) Dacă a constatat că solicitantul respectă cerințele aplicabile, autoritatea competentă eliberează aprobarea de organizație de proiectare. (f) Numărul de referință al certificatului se include în aprobarea de organizație de proiectare, în modul prevăzut de agenție. (g) Certificatul se eliberează pe o perioadă nelimitată. Prerogativele și sfera activităților pe care organizația de proiectare este autorizată să le desfășoare, inclusiv orice limitări aplicabile, se precizează în condițiile aprobării anexate la aprobarea de organizație de proiectare. 21.B.431 Principii de supraveghere Autoritatea competentă verifică dacă organizațiile certificate continuă să respecte cerințele aplicabile. (a) Este necesar ca verificarea: 1. să fie susținută de o documentație concepută în mod specific pentru a furniza personalului responsabil cu supravegherea îndrumări privind exercitarea funcțiilor sale; 2. să furnizeze organizațiilor în cauză rezultatele activităților de supraveghere; 3. să se bazeze pe evaluări, audituri, inspecții, inclusiv inspecții inopinate, dacă este necesar; 4. să furnizeze autorității competente dovezile necesare în cazul în care trebuie luate măsuri suplimentare, inclusiv măsurile prevăzute la punctul 21.B.433. (b) Autoritatea competentă trebuie să stabilească sfera supravegherii definită la litera (a) ținând seama de rezultatele activităților de supraveghere anterioare și de prioritățile în materie de siguranță. (c) Autoritatea competentă colectează și prelucrează toate informațiile considerate necesare pentru desfășurarea activităților de supraveghere. 21.B.432 Programul de supraveghere (a) Autoritatea competentă instituie și menține un program de supraveghere care cuprinde activitățile de supraveghere necesare pentru conformitatea cu punctul 21.B.431 litera (a). (b) Programul de supraveghere se elaborează ținând cont de natura specifică a organizației, de complexitatea activităților sale, de rezultatele activităților anterioare de certificare sau de supraveghere, sau ambele, și se bazează pe evaluarea riscurilor asociate. Acesta va include în cadrul fiecărui ciclu de planificare a supravegherii: 1. evaluări, audituri și inspecții, inclusiv, după caz: (i) evaluări ale sistemului de management și audituri ale proceselor; (ii) audituri de produse dintr-un eșantion relevant de proiectare și certificare a produselor, pieselor și echipamentelor care se încadrează în domeniul de activitate al organizației; (iii) eșantionarea lucrărilor efectuate; (iv) inspecții inopinate; 2. întâlniri stabilite între șeful organizației de proiectare și autoritatea competentă, pentru a se asigura că ambele părți rămân informate cu privire la aspectele importante. (c) Ciclul de planificare a supravegherii nu trebuie să depășească 24 de luni. (d) În pofida dispozițiilor literei (c), ciclul de planificare a supravegherii poate fi prelungit până la 36 de luni dacă autoritatea competentă a constatat că, în decursul celor 24 de luni anterioare: 1. organizația a demonstrat că poate identifica în mod eficace pericolele la adresa siguranței aviației și poate gestiona riscurile asociate; 2. organizația a demonstrat permanent conformarea cu punctul 21.A.247 și ține complet sub control toate modificările aduse sistemului de management al proiectării; 3. nu s-au emis constatări de nivel 1; 4. toate acțiunile corective au fost puse în aplicare în termenul acceptat sau prelungit de autoritatea competentă, prevăzut la punctul 21.B.433 litera (d). În pofida dispozițiilor literei (c), ciclul de planificare a supravegherii poate fi prelungit până la maximum 48 de luni dacă, pe lângă condițiile prevăzute la litera (d) subpunctele 1-4, organizația a instituit, iar autoritatea competentă a aprobat, un sistem eficace de raportare continuă către autoritatea competentă cu privire la performanța în materie de siguranță și la conformarea cu reglementările a întreprinderii însăși. (e) Ciclul de planificare a supravegherii poate fi redus dacă există dovezi că performanța în materie de siguranță a organizației a scăzut. (f) Programul de supraveghere include evidențe ale datelor la care trebuie să aibă loc evaluări, audituri, inspecții și întâlniri și ale datelor la care s-au efectuat respectivele evaluări, audituri, inspecții și întâlniri. (g) La finalizarea fiecărui ciclu de planificare a supravegherii, autoritatea competentă întocmește un raport de recomandare referitor la menținerea aprobării care reflectă rezultatele supravegherii. 21.B.433 Constatări și acțiuni corective; observații (a) Autoritatea competentă trebuie să dispună de un sistem de analiză a constatărilor pentru a stabili semnificația acestora din punctul de vedere al siguranței. (b) O constatare de nivel 1 este emisă de către autoritatea competentă atunci când se constată o neconformitate cu cerințele aplicabile din Regulamentul (UE) 2018/1139 și din actele sale delegate și de punere în aplicare, cu procedurile și manualele organizației sau cu certificatul organizației de proiectare, inclusiv cu condițiile aprobării, care poate duce la neconformități necontrolate și la o situație care ar putea periclita siguranța. Constatările de nivel 1 includ de asemenea: 1. orice situație de neacordare a accesului autorității competente la baza materială a întreprinderii, astfel cum se prevede la punctul 21.A.9, în timpul programului normal de lucru și după două solicitări scrise; 2. obținerea aprobării de organizație de proiectare sau menținerea valabilității acesteia prin falsificarea documentelor justificative prezentate; 3. orice dovadă a unor practici neregulamentare sau a utilizării frauduloase a aprobării de organizație de proiectare; 4. nedesemnarea unui șef al organizației de proiectare în conformitate cu punctul 21.A.245 litera (a). (c) O constatare de nivel 2 este emisă de către autoritatea competentă atunci când se constată orice neconformitate cu cerințele aplicabile din Regulamentul (UE) 2018/1139 și din actele sale delegate și de punere în aplicare, cu procedurile și manualele organizației sau cu certificatul, inclusiv cu condițiile de aprobare, care nu este clasificată drept constatare de nivel 1. (d) Atunci când se face o constatare în cursul supravegherii sau prin orice alte mijloace, autoritatea competentă, fără a aduce atingere niciunei măsuri suplimentare impuse de Regulamentul (UE) 2018/1139 și de actele sale delegate și de punere în aplicare, comunică respectiva constatare în scris întreprinderii și solicită acțiuni corective pentru soluționarea neconformității sau neconformităților identificate. Atunci când o constatare de nivel 1 este legată în mod direct de un produs, autoritatea competentă informează autoritatea competentă a statului membru în care este înmatriculată respectiva aeronavă. 1. În cazul în care există constatări de nivel 1, autoritatea competentă: (i) acordă organizației un termen pentru implementarea acțiunilor corective corespunzător naturii constatării, și care, în niciun caz, nu depășește 21 de zile lucrătoare. Termenul curge de la data comunicării în scris a constatării către organizație, cu solicitarea executării unor acțiuni corective pentru soluționarea neconformității sau neconformităților identificate. (ii) evaluează planul de acțiuni corective și planul de implementare propuse de organizație și, dacă evaluarea concluzionează că acestea sunt suficiente pentru a soluționa neconformitatea sau neconformitățile, le acceptă; (iii) în cazul în care organizația nu prezintă un plan de acțiuni corective acceptabil sau nu efectuează acțiunea corectivă în termenul acceptat de autoritatea competentă, ia măsuri imediate și adecvate pentru a interzice sau a limita activitățile organizației implicate și, dacă este cazul, poate lua măsuri pentru a revoca aprobarea de organizație de proiectare sau pentru a o limita sau suspenda, integral sau parțial, în funcție de amploarea constatării de nivel 1, până când organizația va fi întreprins acțiuni corective reușite. 2. În cazul în care există constatări de nivel 2, autoritatea competentă: (i) acordă întreprinderii un termen pentru implementarea acțiunilor corective corespunzător naturii constatării, și care, în niciun caz, nu depășește inițial trei luni. Termenul curge de la data comunicării scrise a constatării prin care se solicită luarea de măsuri corective. La finalul acestei perioade și în funcție de natura constatării, autoritatea competentă poate prelungi perioada de trei luni sub rezerva aprobării unui plan de acțiuni corective de către autoritatea competentă; (ii) evaluează planul de acțiuni corective și planul de implementare propuse de organizație și, dacă evaluarea concluzionează că acestea sunt suficiente pentru a soluționa neconformitatea sau neconformitățile, le acceptă; (iii) în cazul în care organizația nu depune un plan de acțiuni corective acceptabil sau nu execută acțiunile corective în termenul acceptat sau prelungit de autoritatea competentă, constatarea se transformă în constatare de nivel 1 și se iau măsurile prevăzute la litera (d) subpunctul 1. (e) Autoritatea competentă poate emite observații pentru oricare dintre următoarele cazuri care nu necesită constatări de nivel 1 sau 2: 1. pentru orice element a cărui performanță a fost evaluată ca fiind ineficace; 2. atunci când s-a constatat că un element are potențialul de a cauza o neconformitate în temeiul literei (b) sau (c); 3. atunci când sugestiile sau îmbunătățirile sunt de interes pentru performanța generală în materie de siguranță a organizației. Observațiile emise în temeiul prezentei litere sunt comunicate în scris organizației și înregistrate în evidențele autorității competente. 21.B.435 Modificări aduse sistemului de management al proiectării (a) La primirea unei cereri de modificare semnificativă a sistemului de management al proiectării, autoritatea competentă verifică respectarea de către organizație a cerințelor aplicabile din Regulamentul (UE) 2018/1139 și din actele sale delegate și de punere în aplicare înainte de a emite aprobarea. (b) Autoritatea competentă stabilește condițiile în care organizația își poate desfășura activitatea pe durata efectuării acestei modificări, cu excepția cazului în care autoritatea competentă constată că aprobarea organizației de proiectare trebuie suspendată. (c) În cazul în care consideră că organizația respectă cerințele aplicabile din Regulamentul (UE) 2018/1139 și din actele sale delegate și de punere în aplicare, autoritatea competentă aprobă modificarea. (d) Fără a aduce atingere niciunei măsuri de executare suplimentare, dacă organizația implementează o modificare importantă a sistemului de management al proiectării fără să fi primit aprobarea din partea autorității competente în temeiul literei (c), autoritatea competentă ia în considerare necesitatea de a suspenda, de a limita sau a de revoca certificatul organizației. (e) Pentru modificările nesemnificative ale sistemului de management al proiectării, autoritatea competentă include evaluarea acestor modificări în cadrul supravegherii continue pe care o efectuează în conformitate cu principiile stabilite la punctul 21.B.431. În cazul în care se constată o neconformitate, autoritatea competentă informează organizația în acest sens, solicită modificări suplimentare și acționează în conformitate cu punctul 21.B.433.”